Vedžadživa obećava mir
Tajlandski premijer se obratio građanima posle današnjeg krvavog rasterivanja antivladinih demonstranata u Bangkoku
Tajlandski premijer Abhisit Vedžadživa obećao je da će obnoviti mir u zemlji posle današnjeg krvavog rasterivanja antivladinih demonstranata u Bangkoku, propraćenog nizom paljevina. Pojavivši se na televiziji Vedžadživa je nastojao da umiri građane rekavši da će njegova vlada smiriti politička previranja koja su zahvatila zemlju kada su demonstranti, takozvane Crvene košulje, pre dva meseca okupirali centar prestonice. Vlada je danas proglasila policijski čas u Bangkoku i još najmanje 23 oblasti pošto je vojska rasterala demonstrante, što je propraćeno raštrkanim nemirima. Vlasti su saopštile da su snage bezbednosti dobile naređenje da otvaraju vatru na svaki pokušaj pljačke i podmetanja požara. Demonstranti su ipak zapalili nekoliko zgrada u Bangkoku, uprkos tome što su se vođe Crvenih košulja predale policiji. Požari su izbili na najmanje 17 lokacija, uključujući berzu, jedan od najvećih šoping centara u jugoistočnoj Aziji, jedan bisokop, nekoliko banki i jednu lokalnu televizijsku stanicu. Nemiri su se proširili i van grada, sa napadima na državne zgrade u severoistočnim gradovima Udon Tani i Kon Kaen. Najmanje šestoro ljudi je ubijeno, a gotovo 60 ranjeno, kada su tajlandski vojnici rano jutros pregazili improvizovane barikade od bambusa i automobilskih guma podignute oko uporišta Crvenih košulja i preuzeli kontrolu nad parkom Lumpini - većim delom zone koju su demonstranti zaposeli u centru Bangkoka. Demonstranti su zapalili barikade što je podiglo velike oblake crnog dima nad gradom. Među ubijenima u akciji vojnika je i jedan italijanski novinar, dok je nekoliko drugih stranih izveštača ranjeno. Nedaleko odatle, u napadu ručnom bombom, ranjen je jedan kanadski novinar. Tajlandska vlada je naredila svim televizijskim stanicama u Bangkoku da emituju samo program koji je odobren od strane vlasti. Tokom proteklih nekoliko dana najmanje 40 ljudi je ubijeno u sukobima demonstranata sa snagama bezbednosti koje su nastojale da okončaju višenedeljnu okupaciju centra Bangkoka. Većina demonstranata su bile pristalice bivšeg premijera Taksina Šinavatre, smenjenog vojnim pučem 2006. godine. Oni su tvrdili da je sadašnji premijer Abhisit Vedžaviva ilegalno došao na taj položaj pošto je sud primorao raspuštanje vlade premijera Šinavatre. Demonstranti su zahtevali raspisivanje vanrednih izbora. Svrgnuti premijer Šinavatra, koji živi u izbeglištvu kako bi izbegao zatvorsku kaznu pod optužbom za korupciju, izjavio je za agenciju Rojters da bi današnja akcija vojske u Bangkoku mogla da dovede do gerilskog rata širom Tajlanda. Od početka demonstracija Crvenih košulja u martu, u Bangkoku, poginulo je više od 60 ljudi.